ตลท. เตือนนักลงทุนระมัดระวัง-ติดตามข้อมูลประมูล 1800 MHz
ตลท.ขอให้ผู้ลงทุนใช้ความระมัดระวัง-ติดตามข้อมูลประมูล 1800 MHz
11 พ.ย. 2558

ตลาดหลักทรัพย์แห่งประเทศไทย (ตลท.) ได้ออกมาเตือนนักลงทุนให้ใช้ความระมัดระวังและติดตามข้อมูลข่าวสารเกี่ยวกับการประมูลใบอนุญาตให้ใช้คลื่นความถี่ 1800 MHz สำหรับการลงทุนในหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ,บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ,บริษัท จัสมิน อินเตอร์เนชั่นแนล จำกัด (มหาชน) หรือ JAS และบริษัท ทรู คอร์ปอเรชั่น จำกัด (มหาชน) หรือ TRUE ซึ่งเป็นกลุ่มบริษัทที่ผ่านคุณสมบัติการเข้าร่วมประมูลใบอนุญาตดังกล่าว และสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะเปิดประมูลในวันนี้
ทั้งนี้เนื่องจากตามขั้นตอนการเข้าร่วมประมูลใบอนุญาตให้ใช้คลื่นความถี่ 1800 MHz ที่ประกาศไว้ใน Website  ของกสทช. (www.nbtc.go.th) กำหนดว่าวันที่ 11 พฤศจิกายน 2558 เป็นวันเริ่มประมูลใบอนุญาตดังกล่าว ตลาดหลักทรัพย์จึงขอให้ผู้ลงทุนโปรดใช้ความระมัดระวังในการซื้อขายหลักทรัพย์และติดตามข้อมูลข่าวสารเกี่ยวกับผลการประมูลใบอนุญาต ให้ใช้คลื่นความถี่ 1800 MHz ซึ่งอยู่ระหว่างการดำเนินการของหน่วยงานทางการเพื่อประกอบการตัดสินใจลงทุนในหลักทรัพย์ของบริษัทจดทะเบียนดังกล่าวต่อไป